བྱིའུ་སྒང་ལུགས།ཡར་སྟོད་བྱིའུ་སྒང་པ་ནི་སྤྱི་ལོའི་དུས་རབས་བཅུ་གཉིས་པའི་དུས་མཇུག་ཏུ་ལྷོ་ཁ་ཡར་ལུང་ཁུལ་དུ་སྐུ་འཁྲུངས།ཁོང་སྐུ་ན་ཕྲ་མོའི་དུས་ནས་རི་མོ་ལ་ལྷག་པར་དགའ་ཞིང་ནར་སོན་རྗེས་པིར་ཐོགས་མཁས་པ་དུ་མའི་ཞབས་ལ་གཏུགས་ནས་བཟོ་རྩལ་གྱི་ཁོ་ལག་ཁོང་དུ་ཆུད་པར་བྱས།ཁོང་གིས་ཐོག་མཐའ་བར་གསུམ་དུ་རི་མོའི་སློབ་དཔོན་བསྟེན་པ་དང་།ལུས་ལ་རི་མོ་སྦྱོང་བའི་ཡོ་བྱད་བྲལ་མེད་དུ་བཅངས་ཤིང་།དབུས་གཙང་ཕྱོགས་ཀྱི་དགོན་གནས་དང་གཙུག་ལག་ཁང་ཐ་ན་བྲག་ཕུག་དང་གནས་རྙིང་ཞིག་རལ་སོགས་ཕྱོགས་མཐའ་དག་མྱུལ་ནས་གང་གཟིགས་པའི་རི་མོ་ཡོད་ཚད་ཞལ་བཤུས་མཛད་དེ་དཔེར་ལེན་པ་དང་།གལ་ཏེ་ཡུལ་གང་རུང་ཞིག་ཏུ་རི་མོ་ལེགས་པ་ཡོད་ཚུལ་ཐོས་ཚེ་ཁོང་སྐུ་ངོ་མ་ས་ཡུལ་དངོས་སུ་རྟོག་ཞིབ་ཏུ་ཕེབས་པ།ཡུལ་གང་དུ་བྱོན་ཚེ་དེ་གའི་དགོན་སྡེ་དང་གཙུག་ལག་ཁང་གི་རྟེན་གསུམ་བཟོ་རྩལ་དངོས་ལ་རྟོག་ཞིབ་མཛད་པ་མ་ཟད་ཐ་ན་སྒོའི་སྒོ་རྒྱན་དང་།ཤིང་ཚོན་གྱི་པ་ཏྲ་རི་མོ་སོགས་ལ་ཡང་ལྟ་ཞིབ་ཞིབ་ཕྲ་མཛད་ཅིང་།སྒོ་ཡོད་ཚད་ཀྱི་ནང་དུ་མྱུལ་ནས་གཡས་གཡོན་གང་སར་གཟིགས་པར་བྱེད་པས་མི་རྣམས་ཀྱིས་ཁོང་ལ་སྤྲུལ་སྐུ་དེ་བྱིའུ་ཞིག་དང་ཁྱད་མ་མཆིས་ཞེས་སྨྲས་པས་འདྲ་བའི་ཆ་ནས་ཕྱིས་སུ་སྤྲུལ་སྐུ་བྱིའུ་ཞེས་འབོད།དེ་ལྟ་བུའི་སྙིང་སྟོབས་དང་བརྩོན་འགྲུས་ལ་བརྟེན་ནས་རིང་པོར་མི་ཐོགས་པར་བལ་རིས་ཀྱི་ལེགས་ཆ་སོར་བཞག་ཐོག་བོད་ཀྱི་ས་གནས་སོ་སོའི་རི་མོའི་ཁྱད་ཆོས་མི་འདྲ་བའི་ལེགས་ཆ་རྣམས་བཏུས་ཏེ་བོད་མི་རིགས་རང་ཉིད་ཀྱི་བསམ་པའི་སྙིང་སྟོབས་དང་།བརྩེ་དུང་།འདུན་པ།ཉམས་མདངས་བཅས་མཚོན་པའི་བྱིའུ་སྒང་ལུགས་གསར་གཏོད་གནང་།བྱིའུ་སྒང་ལུགས་དེ་ཉིད་མ་གཞི་ས་སྐྱ་བའི་དུས་སུ་གསར་གཏོད་མཛད་པ་ཞིག་ཡིན་ཡངབཟོ་གནས་སྐྲ་རྩེའི་ཆུ་ཐིགསཀྱི་ནང་དུཁོང་གི་ཕྱག་བྲིས་ས་སྐྱ་དང་ཤེལ་དཀར་ཞལ་ཐང་དུ་མ་དང་རྒྱལ་རྩེ་དཔལ་འཁོར་ཆོས་སྡེར་སྤྱན་རས་གཟིགས་ཀྱི་གོས་སྐུ་དང་སྐུ་འབུམ་ནང་གི་ལྡེབས་བྲིས་ཀུན་ཏུ་བཟང་པོ་གཙོ་འཁོར་སོགས་ཡིནཞེས་གསལ་བར་གཞིགས་ན་དུས་རབས་བཅུ་བཞིའི་དུས་མཇུག་དང་དུས་རབས་བཅོ་ལྔའི་དུས་འགོར་རི་མོའི་གྲུབ་མཐའ་དེ་ཉིད་འཕེལ་རྒྱས་ཀྱི་ཡང་རྩེར་སོང་བ་ཡིན་པ་གསལ་པོར་རྟོགས་ནུས།ཕྱིས་སུ་བྱིའུ་སྒང་ལུགས་དེ་ཉིད་བོ་དོང་བ་ཕྱོགས་ལས་རྣམ་རྒྱལ་སོགས་རི་མོ་བ་ཕུལ་བྱུང་མང་པོས་རྒྱུན་འཛིན་དར་སྤེལ་མཛད་ཡོད།